Pa skiet glo twee boerboele by familiekuier doodArgieffoto Henrico Fourie, ŉ pa van Pretoria, het Maandag in die stad se landdroshof verskyn nadat hy glo Saterdag twee boerboele by ŉ familielid se huis in die weste van Pretoria doodgeskiet het nadat een van die honde glo sy seun gebyt het. Kapt. Bonginkosi Msimango, polisiewoordvoerder, het Dinsdag aan Maroela Media gesê na wat verneem word, was Fourie (34) en sy gesin Saterdag by ŉ geleentheid by ŉ familielid se huis in Pretoria-Tuine toe die voorval plaasgevind het. “Na wat verneem word, het die kind ewe skielik begin huil en gesê die honde het hom gebyt,” het Msimango gesê. Fourie het na bewering ŉ vuurwapen gegryp en albei boerboele doodgeskiet. “Die kind se oupa het die polisie ontbied en Fourie, sy skoonseun, is in hegtenis geneem op aanklag van die afvuur van ŉ vuurwapen in ŉ woongebied asook opsetlike saakbeskadiging omdat hy glo die honde doodgeskiet het.” Msimango het gesê die kind, vermoedelik in graad 2, se wonde was glo van so ’n aard dat dit noodhulpbehandeling geverg het. Hy kon egter nie bevestig of die kind later in die hospitaal opgeneem moes word nie. Korky Levanon, woordvoerder van die Tshwane-dierebeskermingsvereniging, het Dinsdag aan Maroela Media gesê die inspekteur wat Saterdag aan diens was, is deur ŉ klaer daarvan ingelig. “Die klaer het gesê die twee groot honde het glo nie gely nie,” het sy gesê. Sy het gesê aangesien die diere glo nie gely het nie en die polisie die saak ondersoek, gaan die DBV nie ook ŉ ondersoek van stapel stuur nie. “As ander inligting intussen vorendag kom, sal ons optree indien nodig.” Msimango kon nie dadelik bekend maak wat Maandag in die hof gebeur het nie, aangesien die dossier nog nie terug is by die Hercules-polisiestasie nie. Fourie het aan Maroela Media gesê hy het “niks om weg te steek nie”. Hy het gesê hy is óók aangeval, maar is besig om ‘n verklaring oor die voorval saam te stel en sal binnekort kommentaar lewer.